Tožba, vložena 7. februarja 2018 – Francoska republika/Evropski parlament

(Zadeva C-92/18)

(2019/C 44/08)

Jezik postopka: francoščina

Stranki

Tožeča stranka: Francoska republika (zastopniki: F. Alabrune, D. Colas, E. de Moustier, B. Fodda, agenti)

Tožena stranka: Evropski parlament

Predlog tožeče stranke

— razglasitev ničnosti dnevnega reda plenarnega zasedanja Evropskega parlamenta v sredo 29. novembra 2017 (dokument P8_UL (2017)11-29), v delu, v katerem so nanj uvrščene razprave o skupnem predlogu splošnega proračuna Unije za proračunsko leto 2018, dnevnega reda zasedanja seje v četrtek 30. novembra 2017 (dokument P8_UL (2017)11-30), v delu, v katerem je nanj uvrščeno glasovanje, ki mu sledi obrazložitev glasovanja o skupnem predlogu splošnega proračuna, zakonodajna resolucija Evropskega parlamenta z dne 30. novembra 2017 o skupnem predlogu splošnega proračuna (dokument P8_TA(2017)0458, P8_TA-PROV(2017)0458 v začasni različici) in akt, s katerim je v skladu s postopkom, določenim v členu 314(9) PDEU predsednik Evropskega parlamenta razglasil, da je splošni proračun Unije za proračunsko leto dokončno sprejet;

— ohranitev učinkov akta, s katerim je predsednik Evropskega parlamenta razglasil, da je bil splošni proračun Unije za leto 2018 dokončno sprejet, dokler ne bo ta proračun dokončno sprejet z aktom, ki je v skladu s pogodbami, v razumnem roku od dneva izdaje sodbe;

— naložitev plačila stroškov Evropskemu parlamentu.

Tožbeni razlogi in bistvene trditve

Francoska vlada s tožbo predlaga razglasitev ničnosti štirih aktov, ki jih je sprejel Evropski parlament v okviru izvrševanja svoje proračunske funkcije v dodatnih plenarnih zasedanjih, ki so potekala 29. in 30. novembra v Bruslju.

Francoska vlada predlaga razglasitev ničnosti prvega in drugega akta, in sicer gre za dnevna reda zasedanj Evropskega parlamenta v sredo 29. in četrtek 30. novembra 2017, v delu, v katerem je bila predvidena razprava na plenarnem zasedanju o skupnem predlogu splošnega proračuna za proračunsko leto 2018 in glasovanje, ki mu sledi obrazložitev glasovanja o tem skupnem predlogu splošnega proračuna.

Tretji akt, katerega ničnost se predlaga, je zakonodajna resolucija Evropskega parlamenta z dne 30. novembra 2017 o skupnem predlogu splošnega proračuna.

Nazadnje, francoska vlada predlaga razglasitev ničnosti akta, s katerim je v skladu s členom 314(9) PDEU predsednik Evropskega parlamenta razglasil, da je bil splošni proračun za proračunsko 2018 dokončno sprejet. Kot med drugim izhaja iz zapisnika zasedanja Evropskega parlamenta v četrtek 30. novembra 2017, gre za izjavo predsednika Evropskega parlamenta in nato njegov podpis glede splošnega proračuna, po glasovanju o zakonodajni resoluciji o skupnem predlogu splošnega proračuna.

Francoska vlada v edinem tožbenem razlogu trdi, da je treba vse štiri izpodbijane akte razglasiti za nične, ker so v nasprotju s protokolom št. 6 k PEU in PDEU in protokolom št. 3 k Pogodbi ESAE, ki se nanašata na določitev sedežev institucij ter nekaterih organov, uradov, agencij in služb Evropske unije.

Iz protokolov o sedežih institucij in iz sodne prakse Sodišča namreč izhaja, da Evropski parlament ne more izvajati proračunske pristojnosti, ki jo določa člen 314 PDEU, v dodatnih plenarnih zasedanjih, ki potekajo v Bruslju, ampak jo mora izvajati v rednih plenarnih zasedanjih, ki potekajo v Strasbourgu.

Ker pa se zakonitost izpodbijanega akta predsednika Evropskega parlamenta ne izpodbija zaradi namena ali njegove vsebine, ampak le zato, ker bi ta akt moral biti sprejet na rednem plenarnem zasedanju v Strasbourgu, potreba po zagotovitvi kontinuitete evropske javne službe in pomembni razlogi pravne varnosti po mnenju francoske vlade upravičujejo ohranitev pravnih učinkov tega akta, dokler ne bo sprejet nov akt v skladu s pogodbami.